Την ποινή των ισοβίων, της 14ετούς κάθειρξης και του χρηματικού προστίμου των 300.000 ευρώ επέβαλε το Τριμελές Κακουργιοδικείο Χανίων στον πρώην ταμία της ακριτικής Γαύδου, ο οποίος κάθισε στο εδώλιο του κατηγορουμένου για την υπεξαίρεση ποσού 530.000 ευρώ κατά τη χρονική περίοδο από το 2008 έως και το 2011.

Οι κατηγορίες που βάρυναν τον καταδικασθέντα ήταν αυτές της υπεξαίρεσης, της πλαστογραφίας μετά χρήσεως και της νομιμοποίησης εσόδων από εγκληματική δραστηριότητα.

Εκτός από τον πρώην ταμία, στο εδώλιο κάθισε και ο πρώην δήμαρχος του ακριτικού νησιού, ο οποίος κρίθηκε αθώος.

Νωρίτερα στην αγόρευση του ο εισαγγελέας έδρας είχε ζητήσει να κριθεί ένοχος ο πρώην ταμίας και αθώος ο τότε δήμαρχος Γαύδου.